গত বছরেই মুক্তি পেয়েছে সাংবাদিক-লেখক রামকমল মুখোপাধ্যায়ের লেখা বই ‘হেমা মালিনি: বিয়ন্ড দ্য ড্রিমগার্ল’। খুব কম সময়েই ভারত তথা সারা বিশ্বেই বেশ সাড়া জাগিয়েছে এই ছবি। লেখকের প্রসংশায় পঞ্চমুখ তারকা মহল এবং রুপোলি পর্দার অনেকেই। সেই তালিকায় যুক্ত হল এক নতুন খেতাব। সম্প্রতি ‘রাজস্থান আন্তর্জাতিক চলচ্চিত্র উৎসব’-এ সেরা লেখকের শিরোপাও এসেছে তাঁর ঝুলিতে।

‘হেমা মালিনি: বিয়ন্ড দ্য ড্রিমগার্ল’। (ছবি: নিজস্ব চিত্র)
পুরস্কারটি পেয়ে বেশ খুশি রাম কমল। এই প্রসঙ্গে তিনি জানান, ‘‘আমি জানতামই না যে এমন একটা কিছু হতে চলেছে। ওই উৎসবে আমার একটি চ্যাট সেশন কনডাক্ট করে চলে আসার কথা। কিন্তু আয়োজকদের পক্ষ থেকে অংশু ও সোমেন্দ্র হর্শ আমাকে বলেন পুরস্কার গ্রহণ অনুষ্ঠানের জন্য থেকে যেতে। ভাগ্যিস থেকে গিয়েছিলাম। এই বইয়ের যাবতীয় কৃতিত্ব প্রাপ্য হারপার কলিন্স ইন্ডিয়ার এবং এগজিকিউটিভ এডিটর শান্তনু রায়চৌধুরীর। আমার উপর তাঁরা যে ভরসা রেখেছেন সেটা অনেক বড় কথা। এবং অবশ্যই হেমাজি, যিনি পাশে না থাকলে এই বইটি সম্ভবই হতো না।’’
অন্যদিকে তাঁর জীবনী আবারও একটি আন্তর্জাতিক উৎসবে পুরষ্কৃত হওয়ায় খুশি হেমা মালিনিও। লেখক রামকমলকে তাঁর লেখার জন্য সাধুবাদও জানিয়েছেন তিনি।